Document ID: 31994R2444

KOMISSION ASETUS (EY) N:o 2444/94,
annettu 10 päivänä lokakuuta 1994,
banaanien yhteisöön tuontimenettelyn soveltamista koskevista yksityiskohtaisista säännöistä annetun asetuksen (ETY) N:o 1442/93 muuttamisesta ja mainitusta asetuksesta poikkeamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(1), sellaisena kuin se on muutettuna komission asetuksella (EY) N:o 3518/93(2), ja erityisesti sen 20 artiklan,
sekä katsoo, että
komission asetuksessa (ETY) N:o 1442/93(3), sellaisena kuin se on viimeksi muutettuna asetuksella (EY) N:o 1299/94(4), annetaan banaanien yhteisöön tuontimenettelyn soveltamista koskevat yksityiskohtaiset säännöt erityisesti toimijatyyppien vahvistamisen ja tuontitodistusten myöntämisen edellytysten osalta,
asetuksessa (ETY) N:o 1442/93 ei vahvisteta C-luokan toimijaksi hyväksymisen edellytyksiä; kokemus osoittaa, että jos tariffikiintiön käytön moitteeton hallinta halutaan varmistaa, kyseisen luokan toimijoita vahvistettaessa olisi käytettävä tiettyjä perusteita ja vaadittava erityisesti vähimmäistoiminnan harjoittamista hedelmien ja vihannesten kansainvälisessä kaupassa ennen rekisteröintihakemuksen jättämistä sekä uuden myönnettävää määrää koskevan hakemuksen kyseessä ollen edellisenä vuonna myönnetyn määrän vähimmäiskäyttöä,
erityisten C-luokan toimijoiden vahvistamisperusteiden antamisen vuoksi olisi asetuksen (ETY) N:o 1442/93 4 artiklan 4 kohdassa vahvistettuja määräpäiviä siirrettävä vuoden 1994 osalta myöhäisemmiksi,
perinteisten AKT-banaanien tuontitodistuksia koskevien yksityiskohtaisten sääntöjen osalta vaikuttaa hallintaan liittyvistä syistä asianmukaisemmalta mukauttaa todistushakemusten jättöaikaa ja täsmentää niitä yksityiskohtaisia sääntöjä, joita jäsenvaltioiden on noudatettava niitä antaessaan,
asetuksessa (ETY) N:o 1442/93 säädetyt määräajat huomioon ottaen tämän asetuksen säännösten olisi tultava voimaan heti ja
banaanin hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1442/93 seuraavasti:
1. Lisätään 3 artiklaan 5 kohta seuraavasti:
"5. Asetuksen (ETY) N:o 404/93 18 ja 19 artiklan soveltamiseksi on C-luokan toimijana, joka voi olla tuontitodistuksen haltija, pidettävä yhteisöön sijoittautunutta taloudellista vaikuttajaa, luonnollista henkilöä tai oikeushenkilöä, yksittäistä vaikuttajaa tai ryhmittymää, joka on harjoittanut hedelmien ja vihannesten tuontia ja/tai vientiä vähintään vuoden ajan vuosittain myönnettävää määrää koskevan hakemuksensa 4 artiklan 4 kohdan mukaiseen jättöpäivään mennessä. Tämän edellytyksen noudattaminen on varmennettava todisteella merkinnästä jäsenvaltion kaupparekisteriin tai muun jäsenvaltion hyväksymin vaihtoehtoisin todistein, samoin kuin tuonnin ja/tai viennin harjoittamista koskevin todistein.
Jos jonakin edellisenä vuonna jo rekisteröity C-luokan toimija tekee uuden vuosittain myönnettävää määrää koskevan hakemuksen vuodesta 1995 alkaen, kyseisen toimijan on todistettava tosiasiallisesti laskeneensa omalla vastuullaan vapaaseen liikkeeseen vähintään 50 prosenttia siitä määrästä, joka hänelle myönnettiin sen vuoden osalta, jona myönnettävää määrää koskeva hakemus tehtiin.
Jäsenvaltioiden on valvottava tässä kohdassa annettujen säännösten noudattamista."
2. Korvataan 4 artiklan 4 kohdan ensimmäinen virke seuraavasti:
"4. Yhteisöön sijoittautuneiden C-luokan toimijoiden on jätettävä vuosittain myönnettäviä määriä koskevat hakemuksensa, joihin on liitetty 3 artiklan 5 kohdassa määrätyt todisteet, ainoastaan yhden jäsenvaltion toimivaltaisille viranomaisille ennen 1 päivää lokakuuta."
3. Korvataan 14 artiklan 2 kohta seuraavasti:
"2. Tuontitodistushakemukset on jätettävä kunkin jäsenvaltion toimivaltaisille viranomaisille sitä vuosineljännestä, jonka osalta todistuksia annetaan, edeltävän vuosineljänneksen viimeisen kuukauden seitsemän ensimmäisen päivän aikana."
4. Korvataan 16 artiklan 1 kohdan toinen alakohta seuraavasti:
"Toimivaltaisten kansallisten viranomaisten on annettava todistuksia kunkin AKT-alkuperämaan osalta hakemuksissa esitetyille määrille, jollei 2 kohdan mukaisesta yhtenäisen vähennyskertoimen vah-vistamisesta muuta johdu."
2 artikla
Poiketen siitä, mitä asetuksen (ETY) N:o 1442/93 4 artiklan 4 kohdassa säädetään, vuoden 1995 osalta C-luokan toimijoiden on jätettävä vuosittain myönnettäviä määriä koskevat hakemuksensa tämän asetuksen voimaantulopäivän ja 18 päivän lokakuuta 1994 väliin jäävän ajanjakson aikana. Toimivaltaisten viranomaisten on ennen 25 päivää lokakuuta 1994 ilmoitettava komissiolle haettujen määrien yhteismäärä. Ennen 15 päivää marraskuuta 1994 niiden on ilmoitettava toimijoille näille myönnetyt määrät.
Ennen 1 päivää lokakuuta 1994 vuoden 1995 osalta jätetyt myönnettäviä määriä koskevat hakemukset on hylättävä.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä lokakuuta 1994.

Labels: 3
17